Komisijas ceturtais ziņojums Padomei un Eiropas Parlamentam par vīzas prasības spēkā uzturēšanu, ko, pārkāpjot savstarpības principu, veic atsevišķas trešās valstis saskaņā ar 1. panta 5. punktu Padomes Regulā (EK) Nr. 539/2001, ar ko izveido to trešo valstu sarakstu, kuru pilsoņiem, šķērsojot dalībvalstu ārējās robežas, ir jābūt vīzām, kā arī to trešo valstu sarakstu, uz kuru pilsoņiem šī prasība neattiecas, ar grozījumiem, kas attiecībā uz savstarpības mehānismu izdarīti ar Regulu (EK) Nr. 851/2005 /* COM/2008/0486 galīgā redakcija */





[pic] | EIROPAS KOPIENU KOMISIJA | Briselē, 23.7.2008 COM(2008) 486 galīgā redakcija KOMISIJAS CETURTAIS ZIŅOJUMS PADOMEI UN EIROPAS PARLAMENTAM par vīzas prasības spēkā uzturēšanu, ko, pārkāpjot savstarpības principu, veic atsevišķas trešās valstis saskaņā ar 1. panta 5. punktu Padomes Regulā (EK) Nr. 539/2001, ar ko izveido to trešo valstu sarakstu, kuru pilsoņiem, šķērsojot dalībvalstu ārējās robežas, ir jābūt vīzām, kā arī to trešo valstu sarakstu, uz kuru pilsoņiem šī prasība neattiecas, ar grozījumiem, kas attiecībā uz savstarpības mehānismu izdarīti ar Regulu (EK) Nr. 851/2005 KOMISIJAS CETURTAIS ZIŅOJUMS PADOMEI UN EIROPAS PARLAMENTAM par vīzas prasības spēkā uzturēšanu, ko, pārkāpjot savstarpības principu, veic atsevišķas trešās valstis saskaņā ar 1. panta 5. punktu Padomes Regulā (EK) Nr. 539/2001, ar ko izveido to trešo valstu sarakstu, kuru pilsoņiem, šķērsojot dalībvalstu ārējās robežas, ir jābūt vīzām, kā arī to trešo valstu sarakstu, uz kuru pilsoņiem šī prasība neattiecas, ar grozījumiem, kas attiecībā uz savstarpības mehānismu izdarīti ar Regulu (EK) Nr. 851/2005 SATURS I. Ievads 2 II. Kopš Komisijas trešā ziņojuma par savstarpību sasniegtie rezultāti 2 1. Ieviesta pilnīga savstarpība 2 1.1. Izraēla 2 1.2. Malaizija 2 1.3. Paragvaja 2 2. Progress savstarpības jomā kopš 2007. gada 13. septembra ziņojuma 2 2.1. Austrālija 2 2.3. Bruneja Darusalama 2 2.4. Kanāda 2 3. Progresa neesamība savstarpības jomā kopš 2006. gada 3. oktobra ziņojuma 2 3.1. Japāna 2 3.2. Panama 2 3.3. Singapūra 2 3.4. Amerikas Savienotās Valstis (ASV) 2 III. Secinājums 2 I. Ievads Padomes 2001. gada 15. marta Regula (EK) Nr. 539/2001, ar ko izveido to trešo valstu sarakstu, kuru pilsoņiem, šķērsojot dalībvalstu ārējās robežas, ir jābūt vīzām (regulas I pielikums, „negatīvais saraksts”)[1], kā arī to trešo valstu sarakstu, uz kuru pilsoņiem šī prasība neattiecas (regulas II pielikums, „pozitīvais saraksts”), ar grozījumiem, kas izdarīti ar Padomes 2005. gada 2. jūnija Regulu (EK) Nr. 851/2005[2], ir mūsu vīzu politikas un savstarpības mehānisma galvenais tiesību akts, kas paredz arī savstarpības mehānismu gadījumos, kad kāda trešā valsts, kura atrodas pozitīvajā sarakstā, saglabā vai ievieš vīzas prasību vienas vai vairāku dalībvalstu pilsoņiem. Pirmais[3] un otrais ziņojums[4] par vīzu savstarpību sniedza pilnīgu šā mehānisma aprakstu. Savā trešajā ziņojumā[5] Komisija secināja, ka dialogs ar trešām valstīm jaunā savstarpības mehānisma ietvaros ir pierādījis savu efektivitāti. Tika panākta pilnīga savstarpība ar Jaunzēlandi un Meksiku. Tika panākts ievērojams progress dialogā ar Austrāliju. Turklāt drīzumā tiks veiktas sarunas ar Brazīliju par vispusīgu vīzu atcelšanas nolīgumu. Tomēr attiecībā uz Kanādu un Amerikas Savienotajām Valstīm (ASV) tika secināts, ka gūtie panākumi ir nelieli. Ja tas tā turpināsies, varētu apsvērt attiecīgus atbildes pasākumus. Padome savos 2007. gada 18. septembra secinājumos ņēma vērā Komisijas ziņojumu un norādīja, ka Padomes kompetentās struktūras turpinās apspriešanu. Šajā, ceturtajā, ziņojumā tiek izvērtēta Komisijas nostāja kopš 2007. gada septembra attiecībā pret tām trešām valstīm, kuras ir iekļautas pozitīvajā sarakstā un kuras turpina pieprasīt vīzas vienas vai vairāku dalībvalstu pilsoņiem. II. Kopš Komisijas trešā ziņojuma par savstarpību sasniegtie rezultāti Pēc tam, kad 2007. gada 18. septembrī Padomei tika iesniegts trešais ziņojums, Komisija aktīvi atsāka savus centienus. 1. Ieviesta pilnīga savstarpība 1.1. Izraēla Paziņojums: Rumānija „Ieceļošanas kārtība Izraēlā” (atbrīvojums no vīzas prasības) (grozījums 5768-2008) stājās spēkā 2008. gada 1. martā, un tā paredz, ka, visi Rumānijas pilsoņi ir atbrīvoti no vīzas prasības, īslaicīgi ieceļojot Izraēlā. Novērtējums Ir panākta pilnīga vīzu režīma atcelšanas savstarpība attiecībā uz visām dalībvalstīm un asociētajām valstīm. 1.2. Malaizija Paziņojums: Bulgārija Bulgārija 2008. gada 21. janvārī[6] informēja Komisiju, ka no 2007. gada 18. decembra Bulgārijas pilsoņi ir atbrīvoti no vīzas prasības, īslaicīgi ieceļojot Malaizijā. Novērtējums Ir panākta pilnīga vīzu režīma atcelšanas savstarpība attiecībā uz visām dalībvalstīm un asociētajām Šengenas līguma valstīm. 1.3. Paragvaja Paziņojumi: Bulgārija, Rumānija Bulgārija informēja Komisiju, ka 2008. gada 27. martā[7] ir stājies spēkā nolīgums par vīzu režīma atcelšanu starp Bulgāriju un Paragvaju, kas tika parakstīts 2006. gada 17. martā. Tā rezultātā Bulgārijas pilsoņiem netiek prasīta vīza, īslaicīgi ieceļojot Paragvajā. Paragvajas iestādes 2007. gada 10. augustā informēja Komisiju, ka saskaņā ar 2007. gada 17. maija Dekrētu Nr. 1038 Rumānijas pilsoņiem netiek prasīta vīza, īslaicīgi ieceļojot Paragvajā. Novērtējums Ir panākta pilnīga vīzu režīma atcelšanas savstarpība attiecībā uz visām dalībvalstīm un asociētajām Šengenas līguma valstīm. 2. Progress savstarpības jomā kopš 2007. gada 13. septembra ziņojuma 2.1. Austrālija Pašreizējā situācija Austrālija pieprasa elektronisko ceļošanas atļauju ( ETA ) 14 dalībvalstu (Beļģija, Dānija, Vācija, Grieķija, Spānija, Francija, Itālija, Luksemburga, Malta, Nīderlande, Austrija, Portugāle, Somija un Zviedrija) pilsoņiem, kā arī Īslandes un Norvēģijas pilsoņiem. Austrālija pieprasa e-vīzu (e676) 11 dalībvalstu (Bulgārija, Čehija, Igaunija, Kipra, Latvija, Lietuva, Ungārija, Polija, Rumānija, Slovēnija un Slovākija) pilsoņiem. Visu šo 11 dalībvalstu pilsoņiem piemēro tā saucamo „automātiskās piešķiršanas mehānismu” (sīkāku skaidrojumu par e(vīzām un automātiskās piešķiršanas mehānismu skatīt 2. pielikumā pirmajam vīzu savstarpības ziņojumam[8]). Veiktie pasākumi savstarpības ieviešanai Kopš 2007. gada 13. septembra ziņojuma Austrālija automātiskās piešķiršanas mehānismu ir attiecinājusi uz četrām atlikušajām dalībvalstīm: uz Slovākiju no 2008. gada 20. marta un uz Bulgāriju, Poliju un Rumāniju – no 2008. gada 16. jūnija. Austrālija ir atlikusi 2008. gada vidū paredzēto eCeļotāju sistēmas ieviešanu līdz 2008. gada oktobrim. Neatkarīgi no to statusa visas dalībvalstis, tostarp asociētās Šengenas līguma valstis, būs pirmās, kas baudīs šīs eCeļotāju sistēmas priekšrocības. Saskaņā ar informāciju, kas saņemta no Austrālijas Imigrācijas un pilsonības departamenta ( DIAC ), eCeļotāju sistēma paredz, ka: - eCeļotājs ir atļauja apmeklēt Austrāliju tūrisma vai darījumu nolūkā uz laiku līdz trim mēnešiem katrā ieceļošanas reizē. - eCeļotāja atļauja ir derīga 12 mēnešus no tās izsniegšanas datuma. - eCeļotāja atļaujas pieteikumus iesniedz tiešsaistē, un atļaujas ir bezmaksas. Novērtējums Komisija pozitīvi vērtē Bulgārijas, Polijas, Rumānijas un Slovākijas pāreju uz automātiskās piešķiršanas mehānismu. Tas nozīmē, ka visas dalībvalstis var izmantot automātiskās piešķiršanas mehānismu, vai arī tām ir vajadzīga ETA . Komisija gaida eCeļotāja sistēmas ieviešanu, jo tā nodrošinās vienādu attieksmi pret visām dalībvalstīm. Tomēr Komisija stingri uzraudzīs eCeļotāja sistēmas ieviešanu, lai nodrošinātu, ka vienāda attieksme tiek īstenota arī praksē. Tiklīdz būs pieejama visa informācija par eCeļotāja sistēmu, Komisija sagatavos vērtējumu par to, vai šī sistēma ir pielīdzināma Šengenas vīzas pieteikumu procesam, kā definēts Kopīgajās konsulārajās instrukcijās. 2.2. Brazīlija Pašreizējā situācija Piecu dalībvalstu, proti, Kipras, Igaunijas, Latvijas, Lietuvas un Maltas, pilsoņiem joprojām ir vajadzīga vīza ieceļošanai Brazīlijā. Ar 2007. gada 7. novembra verbālnotu Nr. 9752[9] Rumānija informēja Komisiju, ka, stājoties spēkā Rumānijas valdības un Brazīlijas Federatīvās Republikas nolīgumam par vīzu sistēmas atcelšanu, no 2007. gada 11. novembra Rumānijas pilsoņiem nepiemēro vīzu režīmu tranzīta un īslaicīgu ceļojumu gadījumā. Veiktie pasākumi savstarpības ieviešanai Padome 2008. gada 18. aprīlī pieņēma lēmumu, ar ko pilnvaro Komisiju uzsākt sarunas ar Brazīliju par īstermiņa uzturēšanās vīzu atcelšanas nolīgumu starp Eiropas Kopienu un Brazīliju. Komisija 2008. gada 2. jūlijā tikās ar Brazīlijas misijas ES pārstāvjiem, lai sāktu sarunas par īstermiņa uzturēšanās vīzu atcelšanas nolīgumu. Tikšanās laikā abas puses vienojās par darba kārtību šo sarunu veikšanai nolūkā pēc iespējas ātrāk parakstīt nolīgumu. Novērtējums Komisija pozitīvi vērtē sarunu sākšanu par īstermiņa uzturēšanās vīzu atcelšanas nolīgumu un darīs visu iespējamo, lai pēc iespējas ātrāk noslēgtu nolīgumu. 2.3. Bruneja Darusalama Pašreizējā situācija Visām dalībvalstīm un asociētām valstīm piemēro vīzu atcelšanu ieceļošanai uz 30 dienām. Veiktie pasākumi savstarpības ieviešanai Ar 2008. gada 22. aprīļa verbālnotu Nr. 3668 Rumānija informēja Komisiju, ka, pēc tam, kad Brunejas Darusalamas valdība pieņēma lēmumu par vīzu režīma atcelšanu, no 2008. gada 1. februāra Rumānijas pilsoņiem piemēro vīzu atcelšanu ieceļošanai uz 30 dienām. Brunejas Darusalamas Ārlietu ministrijas tīmekļa vietnē norādīts, ka visām dalībvalstīm un asociētām valstīm piemēro vīzu atcelšanu ieceļošanai uz 30 dienām. Novērtējums Bruneja Darusalama ir atcēlusi vīzu prasību ieceļošanai uz 30 dienām lielākajai daļai valstu, ar kuram tai ir bezvīzu režīms. Saskaņā ar Brunejas Darusalamas Ārlietu ministrijas tīmekļa vietnē ievietoto informāciju vīzu atcelšanu ieceļošanai uz 90 dienām piemēro tikai ASV parasto mašīnlasāmo pasu turētājiem. Tā kā dažu trešo valstu valstspiederīgajiem piemēro labvēlīgāku režīmu, Komisija vērsīsies pie Brunejas Darusalamas iestādēm, lai saņemtu skaidrojumu par šo diferencēšanu, un novērtēs situāciju attiecībā uz Bruneju Darusalamu, kad būs saņemts skaidrojums. 2.4. Kanāda Pašreizējā situācija Tiek saglabāts vīzu režīms attiecībā uz Bulgārijas un Rumānijas valstspiederīgajiem. Veiktie pasākumi savstarpības ieviešanai Kopš 2007. gada ziņojuma Kanāda ir atcēlusi vīzas prasību sešu dalībvalstu valstspiederīgajiem: Čehijas Republikai un Latvijai 2007. gada 31. oktobrī, bet Ungārijai, Lietuvai, Polijai un Slovākijai 2008. gada 29. februārī. Attiecībā uz Lietuvu un Poliju no 2009. gada 1. janvāra ieceļot Kanāda bez vīzas varēs tikai šo valstu valstspiederīgie, kuriem ir biometriskās pases. Lai pārskatītu vīzas prasību, Kanādas delegācija veica Rumānijas tehniskus apmeklējumus 2008. gada 14. un 16. aprīlī un Bulgārijas tehniskus apmeklējumus – 2008. gada 17. un 18. aprīlī. Paredzams, ka galīgie ziņojumi par šiem tehniskajiem apmeklējumiem būs pabeigti 2008. gada augustā. Novērtējums Komisija pozitīvi vērtē vīzas prasības atcelšanu Čehijas Republikas, Ungārijas, Latvijas, Lietuvas, Polijas un Slovākijas valstspiederīgajiem. Komisija turpinās sarunas ar Kanādu, lai atceltu vīzas prasību Bulgārijai un Rumānijai. Komisija arī strādās pie tā, lai panāktu, ka visiem ES dalībvalstu valstspiederīgajiem ir vienādas tiesības attiecībā uz viņu pasu statusu, lai panāktu pilnīgu savstarpību ar Kanādu. 3. Progresa neesamība savstarpības jomā kopš 2006. gada 3. oktobra ziņojuma 3.1. Japāna Pašreizējā situācija Vīzu režīms joprojām tiek saglabāts attiecībā uz Rumānijas pilsoņiem. Veiktie pasākumi savstarpības ieviešanai Ar 2008. gada 10. aprīļa vēstuli Japānas vēstnieks Eiropas Savienībā informēja Komisiju, ka Japānas iestādes izskata iespēju veikt pasākumus, lai bezvīzu režīmu īslaicīgai ieceļošanai Japānā attiecinātu arī uz Rumānijas valstspiederīgajiem. Japānas iestādes aicināja Komisiju un Rumāniju sadarboties attiecīgas informācijas vākšanā, lai kliedētu daļu no Japānas iestāžu bažām, pirms noteikt bezvīzu režīmu. Novērtējums Komisija pieņem zināšanai Japānas atbildi, kas nosūtīta 2008. gada 10. aprīlī, tomēr gaida izsmeļošu atbildi uz savu 2007. gada jūlija notu. Saskaņā ar tekstu, par kuru vienojās ES un Japāna 2008. gada samitā, Komisija atgādina par savu prasību par pilnīgu vīzu režīma atcelšanas savstarpību visām ES dalībvalstīm un uzsver, cik nozīmīga šā jautājuma atrisināšana bija gan ES, gan Japānas vadītājiem. 3.2. Panama Pašreizējā situācija Tiek saglabāts vīzu režīms attiecībā uz Bulgārijas un Rumānijas pilsoņiem. Veiktie pasākumi savstarpības ieviešanai Pēc 2007. gada 5. jūlija un 2008. gada 10. aprīļa verbālnotām, ar kurām tika lūgts atcelt vīzas prasību Bulgārijas un Rumānijas pilsoņiem, Panamas iestādes 2008. gada 7. maijā atbildēja, ka ir uzsāktas administratīvās procedūras, lai atceltu vīzas prasību Rumānijas un Bulgārijas pilsoņiem. Novērtējums Panamas iestādes ir apliecinājušas savu nodomu atcelt vīzas prasību Bulgārijas un Rumānijas pilsoņiem un šajā nolūkā ir uzsākušas iekšējās procedūras. Komisija uzskata, ka Panamas iestādēm ir jādod pietiekams laiks, lai pabeigtu šīs administratīvās procedūras. Tomēr šis process ir stingri jāuzrauga, lai sekmētu šā nenokārtotā vīzu savstarpības jautājuma ātru atrisināšanu. 3.3. Singapūra Pašreizējā situācija Bezvīzu režīms attiecībā uz uzturēšanos, kas nepārsniedz 30 dienas, ieceļojot ar gaisa transportu, un 14 dienas, ieceļojot ar jūras vai sauszemes transportu, ar iespēju uz vietas pagarināt uzturēšanos divas reizes pa 30 dienām saskaņā ar vīzu režīma atcelšanas vispārējo shēmu. Tomēr triju valstu (Austrālijas, Dienvidkorejas un Amerikas Savienoto Valstu) pilsoņiem piemēro preferenciālu 90 dienu uzturēšanās režīmu. Veiktie pasākumi savstarpības ieviešanai Komisija 2008. gada 13. februārī uzaicināja Singapūras iestādes uz tikšanos tehniskā līmenī, lai apspriestu iespējas atjaunot pilnīgu savstarpību saskaņā ar trešajā savstarpības ziņojumā ierosināto virzienu - ieviest vienpusēju bezvīzu režīmu, ja uzturēšanās laiks ir trīs mēneši, vai parakstīt nolīgumu par bezvīzu režīmu. Singapūras iestādes 2008. gada 1. aprīlī informēja Komisiju, ka tās vīzu programmā izmaiņas netiks ieviestas. Turklāt tās norādīja, ka notiek sarunas par vīzu režīma atcelšanu ar Čehijas Republiku, Igauniju un Bulgāriju, lai ļautu šo dalībvalstu pilsoņiem ieceļot Singapūrā uz 90 dienām, nepieprasot pagarinājumu. Čehijas Republika un Bulgārija informēja Komisiju, ka nekādas sarunas ar Singapūru pašlaik nenotiek. Igaunija pagaidām vēl nav sniegusi informāciju. Novērtējums Komisija izsaka nožēlu, ka ES pilsoņiem nav piešķirts trīs mēnešu uzturēšanās periods bez vīzas, kamēr Singapūras pilsoņi var brīvi uzturēties ES trīs mēnešus sešu mēnešu periodā. Turklāt Komisija norāda, ka nav nekādu pazīmju, kas liecinātu, ka vīzu režīma atcelšana ES pilsoņiem varētu sasniegt tādu līmeni kā trim valstīm, kurām piemēro preferenciālu režīmu. Tāpēc Komisija ierosina, ka, analizējot informāciju, ko saņēmusi Singapūra un dalībvalstis attiecībā uz sarunām par vīzu režīma atcelšanas nolīgumiem, ir jāapsver iespēja ieviest atbildes pasākumus saskaņā ar 1. panta 4. punktu Padomes Regulā 539/2001. 3.4. Amerikas Savienotās Valstis (ASV) Pašreizējā situācija Tiek saglabāts vīzu režīms attiecībā uz Bulgārijas, Čehijas Republikas, Igaunijas, Grieķijas, Kipras, Latvijas, Lietuvas, Ungārijas, Maltas, Polijas, Rumānijas un Slovākijas pilsoņiem. Veiktie pasākumi savstarpības ieviešanai Komisija enerģiski turpināja risināt jautājumu par savstarpības trūkumu ar ASV iestādēm tehniskā un politiskā līmenī, īpaši ES un ASV Tiesiskuma, brīvības un drošības ministru trijotnes sanāksmēs 2007. gada 10. un 11. decembrī, ES un ASV Tiesiskuma, brīvības un drošības ministru trijotnes sanāksmē 2008. gada 12.-13. martā un ES un ASV augstākā līmeņa sanāksmē 2008. gada 10. jūnijā. ASV iestādes 2008. gada 30. janvārī iesniedza Komisijai divus saprašanās memorandu projektus, kurus ASV attiecīgi plānoja parakstīt ar vīzu režīma atcelšanas programmas kandidātvalstīm un ar valstīm, kuras jau ir pievienojušās VWP . Saprašanās memoranda projektā bija vairāki elementi, kas ietilpst EK atbildības sfērā, piemēram, Elektroniskās ceļošanas atļaujas sistēma ( ESTA ), paaugstināti ceļošanas dokumentu standarti un nosacījumi attiecībā uz informāciju, ko iegūst saskaņā ar Šengenas noteikumiem. Pastāvīgo pārstāvju komiteja 2008. gada 12. martā vienojās īstenot šo divpusēju pieeju. „ Lai visas ES dalībvalstis varētu iekļaut ASV vīzu režīma atcelšanas programmā, bija panākta kopēja vienošanās par to, ka dalībvalstis var ierosināt vai izveidot divpusējas saistības ar ASV. Šajā saistībā uzskata, ka tiks ievērotas EK tiesības un ka Komisija tiks pilnībā informēta. Īstenojot EK kursu, par kuru jāvienojas Komisijai, tiks ievērota kopējā pieeja, par kuru vienojās 2008. gada 5. martā .” ES un ASV Tiesiskuma, brīvības un drošības ministru trijotnes sanāksmē 2008. gada 12. un 13. martā ES un ASV vienojās deklarācijā par šādas divpusējas pieejas ievērošanu. „ Jautājumi, kas attiecas uz valstu atbildības jomām, tiks apspriesti ar valstu iestādēm, bet jautājumi, kas attiecas uz ES atbildības jomām, tiks apspriesti ar ES iestādēm .” Attiecībā uz EK un ASV kursu šajā divpusējā pieejā Padome 2008. gada 18. aprīlī apstiprināja Komisijas pilnvaras sākt sarunas, lai noslēgtu Eiropas Kopienas un Amerikas Savienoto Valstu nolīgumu par dažiem nosacījumiem attiecībā uz piekļuvi ASV vīzu atcelšanas programmai saskaņā ar 711. iedaļu „2007. gada likumā par 11. septembra komisijas ieteikumu īstenošanu”. Saskaņā ar šīm pilnvarām Komisija sagatavoja EK un ASV nolīguma projektu, ko atbalstīja dalībvalstis. Šā nolīguma mērķis ir apliecināt to ASV juridisko prasību izpildi, kuras ir EK kompetencē attiecībā uz pievienošanos vīzu režīma atcelšanas programmai vai turpmāku dalību tajā. Šis nolīguma projekts kalpoja par pamatu pirmajai Komisijas un ASV iestāžu pārstāvju sanāksmei par ASV vīzu režīma atcelšanas programmas nosacījumiem, kas ir EK kompetencē, kura notika 2008. gada 29. aprīlī. Sanāksmē ASV apstiprināja savu apņēmību sadarboties EK kursa izstrādē. ASV iestādēm attiecībā uz EK kursu ļoti svarīga ir informācijas apmaiņa. Tomēr Komisija un dalībvalstis uzskata, ka nav iespējams apmainīties ar ES datubāzēs (piemēram, Eurodac un SIS) ietverto informāciju ar trešām valstīm juridisku ierobežojumu dēļ. Neraugoties uz to, Komisija ir apņēmusies turpināt pētīt iespējas informācijas apmaiņai ar ASV iestādēm. Tas tika atkārtoti uzsvērts Komisijas priekšsēdētāja vietnieka Baro vēstulē, ko 2008. gada 25. jūnijā nosūtīja sekretāram Čertofam un kurā viņš uzsvēra vajadzību apliecināt to ASV juridisko prasību izpildi, kas ietilpst EK atbildības sfērā (repatriācija, uzlaboti ceļošanas dokumenti un lidostu drošība) attiecībā uz pievienošanos vīzu režīma atcelšanas programmai vai turpmāku dalību tajā. ASV pagaidām vēl nav atbildējušas uz šo vēstuli. Īstenojot EK kursu, Komisijai arī ir jāizvērtē, vai ETSA ceļošanas atļauju sistēma ir pielīdzināma vīzu prasībai. Starpposma galīgos noteikumus dalībai vīzu režīma atcelšanas programmā 2008. gada 9. jūnijā publicēja Federālajā reģistrā. Balstoties uz starpposma galīgajiem noteikumiem, Komisija sniegs provizorisku novērtējumu par to, vai vīzu režīma atcelšanas programma ir pielīdzināma Šengenas vīzu pieteikumu procesam, kā definēts Kopīgajās konsulārajās instrukcijās, kā arī analīzi par vīzu režīma atcelšanas programmas ietekmi uz personas datu aizsardzību. Tomēr galīgo novērtējumu Komisija varēs sniegt tikai tad, kad Federālajā reģistrā būs publicēti galīgie noteikumi, t. i., 60 dienas pirms to spēkā stāšanās. Saistībā ar divpusējiem nolīgumiem septiņas dalībvalstis ir parakstījušas saprašanās memorandu ar ASV: Čehijas Republika 2008. gada 27. februārī, Igaunija un Latvija 2008. gada 12. martā, Ungārija, Lietuva un Slovākija 2008. gada 17. martā un Malta 2008. gada 11. aprīlī. Turklāt Bulgārija 2008. gada 17. jūnijā parakstīja starpposma deklarāciju, kurā uzsvērtas drošības prasības vīzu režīma atcelšanas programmai ar ASV. Lai uzlabotu sadarbību terorisma apkarošanā, tostarp sadarbību starp izmeklēšanas iestādēm, apmainoties ar informāciju par terora draudiem, ASV cenšas noslēgt divpusējus nolīgumus ar dažām dalībvalstīm. Piemēram, Vācija 2008. gada 11. martā parakstīja nolīgumu par sadarbības pastiprināšanu smagu noziegumu novēršanā un apkarošanā, Ungārija 2008. gada 20. maijā parakstīja nolīgumu ar ASV par pārbaudes informācijas apmaiņu par zināmiem vai aizdomās turamiem teroristiem. Novērtējums Kopš 2007. gada 13. septembra ziņojuma ASV ir parakstījušas septiņus saprašanās memorandus ar dalībvalstīm un starpposma deklarāciju ar vēl vienu dalībvalsti; tās ir iesaistījušās sarunās par EK kursu un paziņojušas starpposma galīgos noteikumus attiecībā uz ESTA . Tomēr neviena jauna dalībvalsts nav pievienojusies vīzu režīma atcelšanas programmai. ES un ASV atkārtoti apstiprināja, ka to kopīgais mērķis ir pēc iespējas ātrāk starp dalībvalstīm un ASV panākt drošu ceļošanu bez vīzām, kas pilnībā atbilst piemērojamiem tiesību aktiem. Pavisam nesen par to atgādināja 2008. gada 10. jūnija ES un ASV galotņu sanāksmē, kuras kopīgi saskaņotajā deklarācijā teikts: „ Mēs kopīgi strādāsim pie tā, lai palielinātu bezvīzu ceļošanas drošību, un ASV ir apņēmušās pēc iespējas ātrāk paplašināt vīzu režīma atcelšanas programmu, attiecinot to uz visām ES dalībvalstīm, tostarp šogad iekļaujot programmā jaunas ES dalībvalstis .” Ņemot vērā iepriekš minēto, Komisija uzskata, ka gadījumā, ja ASV nepildīs solījumu līdz gada beigām iekļaut vīzu režīma atcelšanas programmā jaunas ES dalībvalstis, ir jāapsver atbilstoši pasākumi attiecībā pret ASV, lai paātrinātu virzību uz pilnīgu savstarpību. Komisija ierosinās atbildes pasākumus, piemēram, vīzu prasības pagaidu atjaunošanu no 2009. gada 1. janvāra ASV pilsoņiem, kuri ir diplomātisko un dienesta/oficiālo pasu turētāji, ja līdz 2008. gada beigām vīzu režīma atcelšanas programmā netiks iekļautas jaunas ES dalībvalstis. Šo pagaidu pasākumu atcels, kad būs gūti jūtami panākumi ceļā uz vīzu savstarpību ar ASV. Attiecībā uz ESTA Komisija sniegs provizorisku novērtējumu un galīgo novērtējumu tad, kad galīgie noteikumi būs publicēti Federālajā reģistrā. III. Secinājums Komisija uzskata, ka kopš pēdējā ziņojuma, kas tika sniegts 2007. gada 13. septembrī, dialogs ar trešām valstīm jaunā savstarpības mehānisma ietvaros kārtējo reizi ir pierādījis savu efektivitāti. Pilnīga vīzu savstarpība ir panākta ar trim trešām valstīm (Izraēlu, Malaiziju un Paragvaju). Turklāt Komisija ir panākusi ievērojamu progresu dialogā ar Kanādu, kura vīzu prasības joprojām piemēro tikai Bulgārijai un Rumānijai. Dialogā ar Austrāliju Komisija ir panākusi visām dalībvalstīm piekļuvi automātiskās piešķiršanas mehānismam un no 2008. gada oktobra - vienādu attieksmi pret visu dalībvalstu pilsoņiem. Neraugoties uz to, tiks rūpīgi uzraudzīta Austrālijas eCeļotāju sistēmas īstenošana. Ir uzsāktas sarunas par īstermiņa uzturēšanās vīzu atcelšanas nolīgumu starp Eiropas Kopienu un Brazīliju, lai panāktu pilnīgu vīzu savstarpību ar Brazīliju. Nav panākts progress attiecībā uz Japānu, Singapūru un ASV. Attiecībā uz Singapūru Komisija ierosina ieviest atbildes pasākumus, ja saprātīgā laikposmā netiks panākta pilnīga savstarpība. Neraugoties uz visiem Komisijas un atsevišķu dalībvalstu centieniem un ASV solījumiem šogad iekļaut vīzu režīma atcelšanas programmā jaunas ES dalībvalstis, attiecībā uz ASV jūtams progress nav panākts. Tāpēc, ja netiks panākts progress, Komisija ierosinās atbildes pasākumus – piemēram, vīzu prasības pagaidu atjaunošanu no 2009. gada 1. janvāra ASV pilsoņiem, kuri ir diplomātisko un dienesta/oficiālo pasu turētāji. Attiecībā uz ASV ESTA Komisija sagatavos provizorisku novērtējumu un galīgo novērtējumu tad, kad galīgie noteikumi būs publicēti Federālajā reģistrā. Ņemot vērā nozīmi, kāda ir pilnīgas savstarpības principa īstenošanai, Komisija paziņo par savu nodomu vēlākais līdz 2009. gada 30. jūnijam sagatavot Eiropas Parlamentam un Padomei jaunu ziņojumu, kaut gan saskaņā ar 1. panta 5. punktu Padomes Regulā (EK) Nr. 851/2005 šāds ziņojums būtu jāsagatavo tikai līdz 2010. gada 30. jūnijam. [1] OV L 81, 21.3.2001., 1. lpp. [2] OV L 141, 4.6.2005., 3. lpp. [3] COM(2006) 3 galīgā redakcija. [4] COM(2006) 568 galīgā redakcija. [5] COM(2007) 533 galīgā redakcija. [6] OV C 62, 7.3.2008., 2. lpp. [7] Oficiāls paziņojums no Bulgārijas vēl nav saņemts. [8] COM(2006) 3 galīgā redakcija. [9] OV C 19, 25.1.2008., 1. lpp.